развеселяващи истории за Бай Ганьо
Бай Ганьо отишъл в Лас Вегас. Когато влязъл в едно казино, няколко тарикати си пошушнали:
- Опа! Тоя балък - лесно ще го оберем!
След това се обадили любезно:
- Господине, заповядайте на нашата маса! Да изиграем едно покерче?
Нашенецът предложил:
- Имам по-добра идея! Нека поиграем на бонго-бонго!
Хитреците обсъдили предложението на тих глас:
- А, бе, някой знае ли я тая игра?
- Не, ама едва ли е много сложна! Ще схванем правилата в движение! И пак ще го оберем до шушка!
И така, един от компанията цепил тестето и раздал. Бай Ганьо само си погледнал картите и обявил:
- Бонго!
След което прибрал всички заложени пари! Останалите ахнали от изненада. Сръчкали се помежду си и зашепнали:
- Какво стана, бе! Тоя направо ни разката!
- Ами, глупости! Чист късмет! Следващият път - няма да е така!
Отново един цепил и раздал. Бай Ганьо само си погледнал картите и отново обявил:
- Бонго!
И прибрал мангизите!
Тогава, останалите почнали да хитруват:
- Господине, изглежда, че тая игра - малко сме я позабравили! Бихте ли ни припомнили какви точно бяха правилата?
Нашенецът свил рамене:
- Всъщност - има едно-единствено правило. Този, който пръв каже:" Бонго!" -  печели!
Ония не могли да повярват на ушите си:
- Ама - само ТОВА ли е? Нека врътнем още една игра. Залагаме всичките си налични пари!
Този път господин Балкански цепил и раздал. Останалите вдигнали картите си със скоростта на светлината и изкрещели в един глас:
- Бонго! Бонго! Бонго!
Бай Ганьо съвсем бавно повдигнал своите карти. Погледнал ги, усмихнал се и обявил:
- ГОЛЯМО БОНГО!
И пак прибрал всичко!